open-index/open-wikipedia-markdown huggingface dataset:
Rizzit dor e i trii ors

***Rizzit dor e i trii ors*** l’è un cunt de fade ingles del segol XIX, e l’è cognossud soratut in trè version. La version orisgenal de la storia la cunta su de una veggina sfazzada che la ghe va in cà a trii ors put intanta ch’inn via. La ghe maja un zich de la sò polenta, la se seta sgiò in su una cadrega, ghe la scassa, e la se indormenta sora vun di sò lecc. Quand che i ors tornen a baita e la descovrissen, lee la se desseda de bot, la solta fœura de la fenestra e inscì la veden pu. La segonda version – quella pussee famosa – la rempiazza la veggina cont una toseta un poo pantolla cont i cavii biond che la gh’ha la scormagna de ‘Rizzit dor’. Inscambi di trii ors marei, in quella version chì gh’è una fameja de ors: el bobà, la mama e el sò s’cetin.

*Rizzit dor e i trii ors* l’è vun di cunt per bagaj pussee famos ind la lengua inglesa.

## Trama
A gh’era una vœulta, tant temp indree, una fameja de trii ors che viven ind un bosch. La sò cà la gh’haveva mobii e usadei fait apositament per lor: el fiœul el gh’haveva una basleta, cuggiarin e cadrega propri piscinit, la mama ghe j’haveva de dimension modeste e quii del bobà eren bei gross. Un bell dì, i trii ors gh’hann vœuja de polenta e lacc per el desgiuner ma, depos havélla tastada, se incorsgen che la polenta l’è ancamò trop colda per majàlla. I deciden, donca, de indà a spassesgià per el bosch intanta ch’i speccen che la polenta la se sfreggissa.

Intratanta, una toseta ciamada ‘Rizzit dor’ che la viv de l’oltra banda del bosch la passa denanz a la cà dei ors. La ghe spiona denter intravers la fenestra e la ved la polenta sgiamò pronta in sul tavol e, de la fam, la se sent la panscia a fà gló gló. La pica a la porta per vedé chi che gh’è a cà, ma nissun el ghe respond. La derv donca la porta indeperlee, e la se seta sgiò al tavol per disnà con la polenta. La tasta la polenta del bobà ors, ma l’è trop colda per lee. Pœu, la passa a quella de mama orsa, che l’è trop freggia. La tasta donca quella del bagaj ors, che l’è teveda, e, cont ingordisia, se la slepa su tuta. Depos havé majad, Rizzit dor l’è straca. La se seta in su la cadrega del bobà ors, ma l’è trop dura. La prœuva anca quella de la mama orsa, ma l’è trop moresina. Quella del bagaj ors, però, a l’è perfeta, e donca la se seta sgiò in su quella scagna chì ma la feniss per scassàlla. Adree a rebuscà un olter sit indova possà, la se mena ind la stanza de lecc. La se svaca sora tucc i lecc inanz de indormentàss in su quell del bagaj ors.

De lì adree, i ors tornen a cà. Subet, se incorsgen che un quajvun el gh’ha majad su tuta la polenta al s’cetin e tastad ancasì quella dei olter. Trœuven pœu la cadrega rota e capissen che vergun el s’è setad sgiò in sui sò scagne. Fann donca i scale per menàss de de sora, e lilinscì ghe invegnen la Rizzit dor, ancamò adree a ronfà ind el leccin del bagaj ors. La tosa la se desseda de bot e la se trœuva denanz trii ors incagnid. Per l’istremizzi che la ciapa, la scapa via e la corr a cà soa, indova la ghe trœuva la sò basleta e la sò cadrega. La va in lecc ma, inanz de indormentàss, la se promet de majà pu la polenta.

## Referenze

## Olter proget
Desgiuner

El **desgiuner** (o anca cognossud coma **disnà piscinin**, o cont el toscanisem **colazzion**) l’è el prim past de la sgiornada, ch’es fa, de norma, a la matina.

## Referenze

## Ligam de denter
* Disnà
* Zena

## Ligam de fœura
Tempi de la Vitoria (Milan)

El **Tempi de la Vitoria** a l'è un monument de Milan dedicad a quei che inn mort in la prima guerra mondial, e che 'l se troeuva in del cios de la basilega de Sant Ambroeus. A l'è gestid de l'unità di cimiteri 3, che la gestiss anca el Cimiteri Monumental, e l'è stad fad su in tra el 1927 e 'l 1930, con l'inaugurazzion ofizziala del 1928. El progetista a l'è stad el Giovanni Muzio.

## Riferiment
*Orden di Architet

## Alter proget
Luigi Mozzi de’ Capitani

El **Luigi Mozzi de’ Capitani** (Berghem, 26 masg 1746 - Oren, 24 de sgiugn 1813) a l'è stad un sacerdot italian.

De familia de cont, el manden di gesuita a studià, l'è ordenad pret de 1776 e 'l se metarà contra el moviment del giansenism quand che la Compagnia de Gesù l'è desligada di frances. L'ha voltad vari test religios del frances a l'italian e in del fàll l'ha cognossud el Franzesch Pertusaa, e l'ha lavorad anca per spantegà i so test.

L'è stad anca member de l'academia de l'Arcadia.

## Riferiment
*Treccani
Circol Filologegh Milanes

El **Circol Filologegh Milanes** a l'è la sociazzion pussee antiga de Milan, recognossuda 'me ent coltural de interess regional: l'è stada fada su de l'Eugenio Torelli Viollier del 1872 per favorì el studi di lengov e di civiltà foreste.

El gh'ha una gran biblioteca e l'è anca cognossud per el so roeul in del standardizà e studià el dialet milanes, che hann regolad la soa grafia intorna ai agn '90 del 1900, e per el qual fann di cors de ogni nivell.

## Ligam de foeura
*Sit ofizzial

## Alter proget
Disnà

El **disnà** l’è el past ch’es fa in mez a la sgiornada, de norma a mezdì. A l’è el segond past del dì e el ven depos del desgiuner e inanz de la zena. In Lombardia e ind el rest de la Zisalpina l’è anca el moment indova es paccia pussee.

## Referenze

## Ligam de denter
* Desgiuner
* Zena

## Ligam de fœura
Vall Astin

La **Vall Astin** a l'è una vall picinina del sistema del parch di coll de Berghem, che la se troeuva per integh in del comun de Berghem, in la soa part ocidental.

## Bibliografia
*Fulvio Adobati, Moris Lorenzi. Astino e la sua valle. Clusone, Ferrari editrice, 1997.

## Alter proget

## Vos corelade
*Monester de Astin
Pianeta (liturgia)

La **pianeta** (anca *pianeda*) a l'è un parament de la liturgia che, in la Gesa catolega ocidentala e in vari protestant cont una liturgia ben formada, l'è mitud de quell che 'l dis la Messa sora de ogni alter, in orden l'amit, el camis e la stola, e che l'è serrad.

Se pensa che l'è nassuda 'me adatament de una vesta romana che la rivava fina ai pè e che, cont el temp, la s'è scurtada: l'è rivada squasi a vess una petorina che la se liga in vita, anca se a partì del 1900, almen in la Gesa de Roma, gh'è una tendenza a havéghen de pussee longhe e larghe.

## Riferiment
*Enciclopedia catolega

## Alter proget

## Vos corelade
*Sotana (cler)
*Pivial
*Cota (liturgia)
Palazz Leon de Peregh

El **Palazz Leon de Peregh** a l'è un palazz storegh de Legnan tirad su del 1898 in sui rest de 'n vegg palazz de l'età de Mez: tacad a la Gesa de San Magn e dedicad al Leon de Peregh, l'è part de la Cort de l'Arcivescov e incoeu el partegn al comun, che 'l dopera per di esposizzion artisteghe.

## Bibliografia
* Autori vari, Il Palio di Legnano: Sagra del Carroccio e Palio delle Contrade nella storia e nella vita della città, Banca di Legnano, 2015, SBN IT\ICCU\TO0\1145476.

## Alter proget
Via Mont Napoleon

La **via Mont Napoleon** a l'è una strada del center de Milan, vuna di pussee sciore e piene de boteghe de luss. La ciapa el nom del Mont Napoleon che gh'haveva sed arent, l'istituzzion che la gh'haveva de pagà i debit del governa napoleonegh.

## Riferiment
*YesMilano

## Alter proget
Riccardo Lamba

Ol **Riccardo Lamba** (Caracas, 30 de november 1956) a l'è un vescov italian, del 23 de fevrer 2024 arcivescov metropolita de Uden.

Nassid a Caracas de 'na fameja campana, i se sposta a Roma 'n del 1968: el se laurea 'me dotor e cerusegh e 'l va poeu 'n seminare e del 1989 a l'è ordenad pret. Del 2022 a l'è vescov ausilare de Roma e del 2024 el sostituiss l'Andrea Bruno Mazzocato, che 'l s'era dimetid perchè l'era trop vegg, e l'è facc anch abat de Rosazz.

## Riferimencc
*Chiesa Cattolica

## Olter progecc
Monument a cavall del Bernabò Vescont

El **Monument a cavall del Bernabò Vescont** a l'è una statua in marmor de Candoja de la scoeula del Bonin de Campion, in origin mituda in la gesa de San Giovann in Conca per meter sota el Scior de Milan ma, quand che l'è trada sgiò, a l'è spostada in del Musee d'art antiga del Castell Sforzesch.

La soa sepoltura a l'è tirada a man anca in del Loment del Bernabò Vescont.

## Riferiment
*LombardiaBeniCulturali

## Alter proget
Pivial

El **pivial** a l'è un parament doperad in la liturgia catolega, anglicana e de alter gese protestante cont una gran tradizzion liturgega. A l'è un mantell vert in sul denanz che l'è doperad foeura de la Messa, indova che se met la pianeta, e che l'è anca doperad di vescov che guiden una Messa senza concelebràlla, 'me scrivud in del Caeremoniale Episcoporum: in squasi tucc i cas, comunque, la po vesser sostituida de la sotana con la stola, in del mond anglican a l'è metud in la comenion e 'l poden meter anca i laich quand che lensgen la Bibia.

## Bibliografia
*''Cope'' in su Catholic Encyclopedia

## Alter proget

## Vos corelade
*Ferraroeul
Palazzi Castani

El **Palazz Castani** a l'è un storegh palazz de Milan in piazza San Sepolcher, incoeu gh'è dent la Polizzia de Stat cont el so comissariad central.

L'è stad fad su del secol XV, e la strutura de incoeu l'è del secol XVII. Dent gh'era la sed di Fass italian de combatiment.

## Riferiment
*LombardiaBeniCulturali

## Alter proget
Catedral de Nizza

La **catedral de Nizza** a l'è la gesa pussee importanta de Nizza, oltra che gesa mader de la soa diocesi: gesa baroca del secol XVII, l'è però no la gesa pussee granda de la cità, titol che 'l speta a la basilega de Nosta Signora.

## Ligam de foeura
*Sit ofizzial

## Alter proget
Marmor de Candoja

El **marmor de Candoja** a l'è un marmor bianch-roeusa o gris che 'l se tira foeura di cave de Candoja, vuna di frazzion de Mergozz, in la vall d'Ossola.

Doperad sgiamò di temp de l'imperador August, a l'è cognossud soratut perchè el Gian Galeazz Vescont gh'haveva dad el permess a la Fabrega del Dom de doperà el so marmor, e donca el Dom l'è fad in bona part de quell marmor chi. Se troeuven di alter testimonianze romane e de l'età de Mez anca a Turin e a Pavia.

Pussee de recent, a l'è stad doperad per la Certosa de Pavia, per l'arca de San Gustin in la Basilega de San Peder in Cel d'Or a Pavia, in la capella Colleon a Berghem, in la basilega de San Franzesch a Piasenza e in la Basilega de San Petroni a Bologna. In di agn '90 del '900 una lesg del Piemont gh'ha confermad i dirit esclusiv di cave per la Fabrega del Dom.

## Riferiment
*Fabrega del Dom

## Alter proget
Gioacchino Rossini

El **Gioacchino Rossini** (Peser, 29 de fevrer 1972 - Passy, 13 de november 1868) a l'è stad un composidor italian, in tra i pussee grand ouverista de la storia, regordad soratut per el Guillaume Tell, el barber de Sevija, el Turch in Italia e l'Italiana in Algeri: l'era inscì brao che 'l ciamaven el Mozart italian.

## Riferiment
*Treccani

## Alter proget
Isabella d’Est

L’**Isabella d’Est** (Ferrara, 19 de masg del 1474 – Mantova, 29 de marz del 1539) l’è staita una nobila lombarda, marchesa de Mantova e vuna di figure de pussee granda relevanza cultural e sozzial adree al Renassiment lombard. Patrona d’art e fomna de finisia e a la mœuda, tante done ghe indaven adree a la sò manera de vestì e consciàss. El Lodovigh Ariost el ghe diseva che l’era ‘liberal e magnanema’, e el Nicolaa de Corresg che l’era la ‘prima fomna de tut el mond’.

Tosa de l’Ercol I d’Est e de la Leonora d’Aragona, l’era vuna di member de Cà Esta e la sorella granda de la Beatriz d’Est. L’ha rezzevud un’instruzzion adeguada a una sciorina: gh’era stait insegnad a rezzità Virsgili e a sonà el legut. De sora maross, l’era una ballarina sperta.

Ind el 1480, la se smorosè cont el Franzesch II Gonzaga – ered al ducad mantovan – che l’ha maridad des agn adree, el 11 de fevrer del 1490 a l’etaa de quindes agn. L’isposalizzi sò de lor l’è stait una zeremonia de granda scioraria e l’Isabella la s’è traita adree una schirpa de 3000 ducad. Inanz de sposàss, la s’è menada in sgir per i strade prenzipai de Ferrara tuta intapada sgiò, e sora un cavall zornid de or e preje prezziose. El sò l’è stait un mariozz fortunad, desgià che i duu spos se voleven propri ben. Tamen, la sò dificoltaa a conzepì un bagaj mas’c la s’è traita adree una quaj sfrizzion cont el sò hom, che el gh’haveva besœugn de un ered al marchesad de Mantova. I tension inn fenide nomà ind el 1500, quand che ghe nassè sò fiœul Fedarigh. A la mort de l’hom, l’è vegnuda resgenta per cunt del bagaj. La sò spertisia ind el governà l’è transparida de tante azzion che l’ha ciapad, compagn di sò negozziazzion cont el Zeser Borsgia, che l’haveva casciad via el Guidobaldo da Montefeltro, duca de Urbino e cugnad sò de l’Isabella.

La gh’ha havud un rœul ciav ind i relazzion intra Mantova e Milan, desgià che la Beatriz – sorella sova de lee – l’ha maridad ind el 1491 el Lodovigh el Nigher, duca de Milan. Impunemanca, l’Isabella l’era un zich sgelosa de la sorella, che l’haveva sposad un gran scior del qual la gh’haveva havud duu bei bagaj, quand che lee la fava fadiga a havégh un mas’c.

L’è morta ind el 1539 e l’è staita interranda ind la Gesa de Santa Pavola a Mantova, de banda al sò hom. Tamen, i sò oss inn stait robad.

## Referenze

## Ligam de denter
* Cà Esta
* Ducad de Mantova

## Ligam de fœura
Caparezza

El **Caparezza** (che 'l se ciama debon *Michele Salvemini*; Molfetta, 9 de otover 1973) a l'è un cantautor italian, che 'l canta del 1995, e l'haveva tacad con la scormagna de *Mikimix*.

## Riferiment
*Treccani

## Alter proget
Cà di Fass de Milan

La **Cà di Fass de Milan** a l'è un palazz del center de Milan fad su in tra el 1926 e 'l 1927 in su proget del Paolo Mezzanotte per el Partid Nazzional Fassista, che sgiamò in del regim el passa al comun de Milan.

El deventarà del 1962 sed de la Democrazzia Cristiana e la resta inscì fina al 1993. Del 2002 l'è de proprietà de l'Università Catolega del Sacher Coeur.

## Bibliografia
*    C. Maltese, Storia dell'arte in Italia 1785-1943, Torino 1992, p. 403

## Alter proget
Salve Regina

El **Salve Regina** a l'è vuna di quater antifone mariane, insema al Regina Caeli, a l'Ave Regina Caelorum e a l'Alma Redemptoris Mater, e l'è de origin de l'età de Mez, con la tradizzion che la atesta a l'Ermann de Reichenau, ma gh'è anca di alter atestazzion, tant 'me a papa Grigoeu VII o al Selmo de Bagg.

Per tradizzion la se canta in latin e anca a la fin del Rosari: i domenegan la canten dopo la compieta e intant che vann in lecc.

## El test in latin

    Salve, regina, mater misericordiæ,
    vita, dulcedo et spes nostra, salve.
    Ad te clamamus exsules filii Hevæ,
    ad te suspiramus gementes et flentes
    in hac lacrimarum valle.

    Eia ergo, advocata nostra, illos tuos
    misericordes oculos ad nos converte,
    et Jesum, benedictum fructum ventris tui,
    nobis, post hoc exsilium, ostende.
    O clemens, o pia, o dulcis Virgo Maria.


## Riferiment
*VaticanoWeb

## Alter proget

## Vos corelade
*Ave Maria
Franzesch III Gonzaga

El **Franzesch III Gonzaga** (Mantova, 10 marz del 1533 – Mantova, 21 fevrer del 1550) el fudè el segond duca de Mantova e marches del Monferrad a partì del 1540 infina a la sò mort. L’era el bagaj del Fedarigh II Gonzaga, duca de Mantova, e de la Margarita Paleolega, marchesa del Monferrad.

L’è suzzedud al pader coma duca de Mantova a la mort de quest chì, ocorsa quand che el gh’haveva set agn apena. Inanz che el vegness un hom fait, el ducad l’è stait ret di sò barba: l’Ercol e el Ferrant Gonzaga, ch’eren vegnud i tutor del bagaj.

El s’è smorosad con la Catarina d’Asborgh, che l’ha maridad a Trent el 22 de occiover del 1549, a l’etaa de sedes agn. Tamen, el mariozz l’è indait inanz minga tant: duu mis adree che la sposa l’era rivada a viver a Mantova, el duca l’è borlad denter ind un lagh giazzad intanta che l’era dree a cascià, e inscì el s’è ciapad una bruta polmonita. Depos un moment indova a somejava che el se fudess tirad su, el malann l’è pesgiorad e l’è morud adree ai festesgiament de Carnoval. L’è stait interrad ind la Basilega palatina de Santa Barbara.

A la sò mort, la Catarina la tornè indree in Austria, e el ducad de Mantova el passè al fradell piscinin Ghielem, ancamò sota la tutella di barba Ercol e Ferrant.

## Referenze

## Ligam de denter
* Cà Gonzaga
* Ducad de Mantova

## Ligam de fœura
Gian Giacom Trivolz

El **Gian Giacom Trivolz** (Milan, 24 de sgiugn 1442 - Arpajon, 5 de dicember 1518) a l'è stad un militar e politegh lombard, protagonista di sconter in su la signoria de Milan al so temp.

Compagn de studi del Galeazz Maria Sforza, el lavorarà per el Sforza, per i napolitan e per i franzes, che 'l farann comandant de l'armada per ciapà el Ducad de Milan, e 'l toeu part a la bataja de Maregnan e l'è fad maressall de Franza, el borlarà però in desgrazzia per reson de familia e 'l moeur de fregg intant che 'l spetava udienza del Rè.

Ben scior, i so daner de eredità inn stad doperad per tirà su el Mausolee di Trivolz, indova che l'è mitud sota, e i araz Trivolz, che incoeu inn guarnad in del Castell Sforzesch. La soa biblioteca personala l'ha dad origin a la Biblioteca Trivolziana. El Leonard da Vinci l'haveva progetad una statua a cavall soa, che però l'è mai stada fada su.

## Riferiment
*Treccani

## Alter proget
Dalmatega

La **dalmatega** a l'è un parament liturgegh doperad in di rit ocidentai di diacon, originad de una vesta doperada di roman e che 'l gh'è almen del terz secol. In di rit orientai el so equivalent a l'è el sákkos, doperad però di vescov, menter i diacon meten el sticharion, che l'è compagn del cames. Comunque, anca i vescov catolegh poden metéla, sota la pianeta, per i messe pontifegai, inscì de mostrà che gh'hann la pienezza de l'orden sacher, e i Papa per tradizzion ghe l'haveven quand che i meteven sota terra

Oltra che di catolegh, el doperen anca i veder-catolegh e i anglican, e anca un quaj luteran.

## Riferiment
*Treccani

## Alter proget
Piazza Granda (Pavia)

La **piazza Granda** a l'è una piazza del center storegh de Pavia: l'è ciamada granda per spartìlla de la piazza picinina, o ben quella del Dom.

La vegn del Decuman de la cità romana e gh'è el Brovet, el Palazz del Saracin, el Palazz di Divers, la gesa de San Nicolò de la Moneda e la gesa de Santa Maria Gualtieri.

## Bibliografia
* Touring Club Italiano e la Repubblica, Lombardia, Milano - Roma, Touring club italiano - La biblioteca di Repubblica, 2005, OCLC 1260577780.

## Alter proget
Etaa dora

L’**Etaa dora** (gregh: χρύσεον γένος; latin: *aurea aetas*) l’è el nom ch’es da ind la Grezzia antiga e ind el mond roman a quell period de temp apena adree de la Creazzion de l’hom, che l’è sozziad con nozzenza e felizzitaa e che l’è un’allegoria a l’infanzia de l’umanitaa. Per i Roman in quell’etaa chì el temp el mudava mai e l’era semper primavera, el mond l’era vabitad de una sorta de vesser uman perfezzionad ciamad la ‘razza dora’ e el zel l’era governad del dia Saturen. I homen viveven compagn di dia, senza cognosser preocupazzion, desgrazzie o miserie. Quand che ghe rivava la sò ora de morì, se indormentaven in pas senza patiment. Quand che el Sgiœuv l’ha ciapad el podé quella razza chì l’è sfantada via de la terra, e gh’è fenid l’Etaa dora.

Depos de l’Etaa dora gh’è quella de l’arsgent, quella del bronz, quella dei eroj e a la fenitiva quella del ferr, l’etaa darera e ancamò quella del dì de incœu.

## Referenze

## Olter proget
Saturen (dia)

El **Saturen** (latin: *Sāturnus*) l’è un dia ind la religion romana. A l’è el dia del temp, sgenerazzion, bondanza, de l’agricoltura e de la liberazzion. L’era el rè di dia duranta l’Etaa dora, un regn ch’el ven descrivud coma bondanzios e pazzifegh per i homen. S’cet del Zel e de la Terra, l’era maridad con l’Opa, con la qual l’ha razzad el Sgiœuv, el Netun, el Pluton, la Sgiunona, la Scerer e la Vesta, che l’haveva al prenzipi tracagnad sgiò inanz de vesser despenolad del Sgiœuv. Adree a la conquista romana de la Grezzia, la sò figura l’ha sorbid di tracc che pertegneven in orisgen al titan gregh Cron, ancaben che el saga semper stait una deitaa foresta, provabilment con di forte radis elleneghe sgiamò del prenzipi.

A Roma el vegneva zelebrad soratut ind i feste di *[[Saturnalia]]* ogna desember, un’ocasion importanta fiss indova es pacciava e festesgiava un gran tant. El sò tempi el se trovava ind el for roman, e a lu eren dedegad el pianeta de Saturen e el dì del sabet, a l’epoca ciamad ‘saturdì’.

De solet, el ven figurad coma un vegg quatad de una mantella e cont in man una ranza.

## Referenze

## Ligam de denter
* Religion romana

## Ligam de fœura
Calis (liturgia)

El **calis** a l'è un usadell de la liturgia che se met denter el vin e l'aqua che poeu inn consacrade durant la Messa.

Doperad fina di prim temp de la Gesa, de solit l'è fad de un metall prezzios e l'è quatad d'or, in del mond oriental l'è comun che ghe sien di icone stampade sora.

In del cristianesim ocidental de solit el bev domà el sacerdot che 'l celebra, anca se dopo el Concili Vatican II in del mond catolegh a l'è tornad in voga dà anca el vin, che 'l po vesser bevud del calis o ciapad a travers de l'ostia mituda dent: i anglican e alter protestant liturgegh el faseven anca prima. In del cristianesim oriental inveci el pan e 'l vin inn messedad e inn dad ai fedei a travers de 'n cugiarin.

## Riferiment
*Enciclopedia Catolega

## Alter proget
Proserpina

La **Proserpina** (latin: *Proserpina*) l’è una deja ind l’antiga religion romana che l’era maneman equivalenta a la grega Persefona. La sò figura l’ha rempiazzad quella de la deja de la fertilitaa Libara, che la sgent la venerava soratut ind el tempi sora al montesell Aventin, insema a la Scerer – deja del forment – e al Liber – suzzessivament indentifegad cont el Bach.

L’è staita introduta a Roma coma la tosa de la Scerer, ind el cult de la ‘mader e la fiœula’ rezzentement romanizad. I orisgen del cult gh’hann i sò radis ind l’Italia meridional che, ancaben che la fudess sota a Roma, la fava semper part culturalment de la Magna Grezzia. Per quest, i sò sazzerdotesse eren rivade a Roma propri de la Grezzia, ma se tegneven de tute i manere ai regole morai de la tradizzion romana. I tosane gh’haveven de restà versgen compagn de la Proserpina, e i fomen sposade gh’haveven de emulà la Scerer, la mader fegonda. I rit serviven soratut a seguràss un bell regœuj, ma ancasì a mejorà la fertilitaa de quii ch’en toveva part. El cult individual de la Proserpina e quell che la venerava insema a sò mader Scerer eren vegnud popolar fiss adree ai etaa republegana e imperial.

L’era retegnuda la resgina dei Infer, a causa del sò vesses maridada cont el Pluton, scior del ream di mort. El ladrament de la Proserpina per man de lu chì e la rebusca desperada de la mader sova de lee gh’hann havud un rœul prominent ind l’art e literadura romana, e pœu anca in quelle dei epoche de lì adree, compagn del Renassiment. In quella storia chì, depos che la Proserpina l’è staita portada ind el mond de de sota, la Scerer la zirca indepertut, senza però mai trovàlla. La Scerer la se incœus assossenn, e, cont ogna pass, la se lassa dedree un desert giazzad che el fa pu cresser i camp. El Sgiœuv el manda donca el Mercuri ind el Dedelà per comandàgh al Pluton de relassà la sò sposa, ma lu chì el pœul fàll nò perchè lee l’ha sgiamò majad di granit de pom granad;  de facc, chi che l’ha tastad el majà del mond di mort el pœul pu tornà a viver in su la terra. Desgià che j’ha majad de volontaa sova, de mò inanz la Proserpina la gh’ha de passà metaa de l’ann ind i Infer insema al Pluton, e i mis che resten la pœul passàj insema a sò mader ind el mond di viv. Quand che la Scerer la reved la sò tosa, i camp tachen a cresser ancamò, i fior fiorissen e ghe s’ciopa fœura l’istad. Quand che la Proserpina la se mena indree a viver con l’ispos ind el mond di mort, però, la terra la giazza su e la da pu de frut, e ghe riva l’inveren.

## Referenze

## Ligam de denter
* Religion romana
* Seson

## Ligam de fœura
Seson

Una **seson** (cognossuda anca cont el toscanisem **stagion**) l’è una division de l’ann impientada sora el temp, l’ecologia e el numer de ore de lus ind una determinada region del mond. Ind la Zisalpina i seson inn quater: primavera, istad, autoven e inveren.

## Olter proget
Piazza Vedra

La **piazza Vedra** (*Piazza Vetra* in italian) a l'è una piazza de Milan, che incoeu l'è part del Parch di Basileghe e sota ghe scorr, quatad, el canal Vedra.

La gh'è almen del XVI secol e l'è stada doperada fina al XIX secol per i condane a mort publeghe, roba che l'ha menad a un frach de cunt e legende in sul so cunt. L'è stad del 1830 che i austriegh hann tirad sgiò varie cà de cunciador de pell, mitud a post la banda e tolt via anca i condane a mort, poeu dopo l'è deventada un sit per la criminalità milanesa, de la linsgera a la banda de la Comasina, che gh'ha fad una s'ciopetada, e anca de schivi e rebellot, per esempi ghe staven un frach de putane.

L'è servida de la fermada Vedra de la linia bloeu del metrò de Milan e arent gh'è anca la stazzion de Milan Porta Genoa.

## Bibliografia
*     Paolo Mezzanotte, Giacomo Bascapè, Milano nell'arte e nella storia, Milano, 1968.

## Alter progett
Albert III Pio

L**'Albert III Pio** (Carp, 24 de luj 1475 - Paris, 8 de sginer 1531) a l'è stad un nobel lombard, ultim scior de Carp e so prim cont: l'è mort senza ered, donca el titol l'è passad al fredell Lionell, menter el so favorid, el nevod Rodolf, el sarà fad cardinal.

## Riferiment
*Sapere

## Alter proget
Ferrant I Gonzaga

El **Ferrant I Gonzaga** (Mantova, 28 de sgener del 1507 – Brussell, 15 de november del 1557), l’è stait un nobel e conduter lombard che ind la sò vita el gh’ha havud i careghe de Vizzerè de Sizzilia e Governardor de Milan per cunt del sò amis Carel V d’Asborgh; de sora maross, a partì del 1539, el vignè del sò el sovran de la Conteja de Guastalla. L’è el fondandor del ram di Gonzaga de Guastalla.

Terz fiœul mas’c del Franzesch II Gonzaga e de l’Isabella d’Est, marches de Mantova, l’era stait destinad di sò sgent a una carrera militara. A l’etaa de sedes agn, el ven mandad in Ispagna a fàgh de pasg al futur imperador Carel V, al qual el restarà fidel per tuta la sò vita. Ind el 1527 l’è vegnud comandant de l’armada imperial in Italia e Lombardia. L’ha scombatud contra i Turch e l’è stait nomenad vizzerè de Sizzilia del 1546 al 1554.

Ind el 1529 el s’è maridad con l’Isabella de Capua, che la s’è traita adree i feud de Molfetta e Giovinazzo, e, grazzia al mariozz, l’è vegnud vun di prenzipai scior feudai del Regn de Napoli. Ind el 1539 l’ha crompad i drizz a la Conteja de Guastalla de la contessa Lodoviga Torella, cont el deventà inscì el nœuv scior del territori. El gh’ha havud vundes fiœui.

L’è morud a Brussell depos de vesser borlad sgiò de cavall per la fadiga adree a una bataja. L’è stait miss sota ind la sagrestia del Dom de Mantova.

## Referenze

## Ligam de denter
* Cà Gonzaga

## Ligam de fœura
Infer

Ind la religion romana e grega, i **Infer** (al plural) inn el ream del Pluton e de la Proserpina indova ghe vann i aneme di mort quand che mœuren. L’era retegnud un sit fisegh, che l’istava sota terra o de de là del mar e che gh’es podeva indà denter de dei intradure secrete che i mortai cognosseven poch.

## Referenze

## Olter proget
Virago

Una ***virago***, o mej lombardizad coma **virasgen**, l’è una fomna che l’insubiss un’ardenza de carater, forza e corasg tipegament mascolin, ma che impunemanch la conserva la sò femeninitaa. El Ferdinand Gregorovius l’ha defenid la virasgen coma ‘una fomna tirada su per corasg e comprension de de sora del sò sess’. Ind la religion romana, la Minerva l’è un esempi de virasgen, e la Beatriz d’Est e la Catarina Sforza inn staite defenide pussee de una vœulta coma di virasgen di storegh.

La parolla la ven sgiò del termen latin *vir*, o ben hom, e ind i contest mitologegh el gh’haveva una connotazzion assee positiva, desgià che el vegneva dovrad per insegnà di done partigolarment eroeghe.

## Referenze

## Ligam de denter
* Amazon
Camis (liturgia)

El **camis** a l'è un parament de la liturgia cristiana ocidental, una vesta longa e bianca ispirada ai tuneghe che se doperaven al temp de l'Antiga Roma. A l'è la bas del vestiment del sacerdot, e despess l'è mitud anca di ministrant 'me soa unega vesta.

In la cristianità ocidental el so equivalent a l'è el Sticharion.

## Riferiment
*Catholic Encyclopedia

## Alter proget
Franzesch Maria Righin

El **Franzesch Maria Righin** (Milan, 9 de fevrer 1584 - Milan, 24 de avril 1658) a l'è stad un architet lombard.

Maester del Dom de Milan, la soa dinastia de architet l'è scominciada col pader e l'è fornida cont un nevod del 1800: l'è regordad per la costruzzion de gese e alter palazz. La soa prima oeuvera l'è stada la Gesa de Sant Isep, poeu gh'è stad el Palazz de Brera, la faciada e la curt de la Cà Granda, el Collegi Elvetich, el Palazz Annon, el Palazz Durin, la Gesa de la Cà Granda e la Cà Sormana e, foeura de Milan, l'Almo Collegi Borromee a Pavia, la Villa Resta Mari a Votion, la Frisiani Mereghetti a Corbeta e la villa Ghirlanda Silva a Cinisell Balsom.

L'è stad ben pussee ativ, e in tuta la Lombardia, per l'architetura eclesiastega, indova che l'ha fad su, fornid o fad pussee bone i gese milanese de San Bartolamee, San Lissander in Zebedia, San Fedee, San Giorg, San Giovann Quater Facc, Santa Maria a la Porta, Santa Marta, Santa Maria in Brera, Santa Maria Secreta, San Peder in Cornaree, San Vitor di Legnamer e la Colona del Verzer.

Foeura de Milan l'ha lavorad ai gese de San Bernardin a Biaa, ai ges de San Michel e San Giovann a Bust Grand, al Palazz Ducal de la Certosa de Pavia, a la gesa de San Benedet de Crema, a la gesa de San Giorg a Cugion, al santuari de Sant Invenzi a Gasgian, a la basilega de San Magn a Legnan, a la gesa de San Roch a Miasin, a la Gesa di Sant Jacom e Felip a Pavia e, infin, a la gesa de Sant Agnesa a Soma.

## Riferiment
*Treccani

## Alter proget
Gesa di Sant Gervas e Protas (Spiran)

La **gesa di Sant Gervas e Protas** a l'è la parochiala de Spiran, in provincia e diocesi de Berghem.

De gese ghe n'era almen del XII secol, quella de incoeu l'è stada inaugurada del 1667 e del 1776 a l'è prevostural.

## Riferiment
*LombardiaBeniCulturali

## Alter proget
Pio Manzù

El **Pio Manzù** (Berghem, 2 de marz 1939 - Brandizz, 26 de masg 1969) a l'è stad un designer italian, fioeul del Giacomo Manzù. 

Specializad in dissegn industrial, del 1979 l'ha vensgiud el Compass d'Or.

## Riferiment
*Treccani

## Alter proget
Santuari de Rò

El **Santuari de Rò** a l'è vuna di gese pussee importante de la cità, consacrada del 1755 e progetada del Pellegrin Tebald: del 1923 a l'è, per orden del Papa Pio XI, una basilega minor. Hann tacad a fàll su del 1584 al 1888.

## Riferiment
*LombardiaBeniCulturali

## Alter proget
Violanta Bentevœuli

La **Violanta Bentevœuli** (Bologna, november 1475 – zircumzirca 1528) l'è stada ona nobela lombarda, vœuna di member de Cà Bentevœuli e darera sciora de Remen. Depos che lee e el sò òmm hinn staj descasciaa de la soa zitaa e domini, hann reparaa a Ferrara, indoa i gh’even de viv cont el socors finanziari che ghe lassava giò el Fons I d’Est. L’è mòrta de lì a on quaj temp e sò marì, el Pandolf IV Malatesta, el s'è resposaa.

## Referenz

## Ligamm de dent
* Cà Bentevœuli
* Cà Malatesta

## Ligamm de fœura
Stola (liturgia)

La **stola** a l'è un parament liturgegh doperad di vescov, di pret e di diacon del cristianesim ocidental, tant 'me i catolegh, i veder-catolegh, i anglican e vari luteran.

Simbol del poder del sacerdot, insema al cinturon e al manipol, incoeu doperad de rari, representen la posizzion di feride del Gesù Crist.

In la cristianità oriental l'equivalent a l'è l'epitrachelion per vescov e pret e l'orarion per i diacon.

## Riferiment
*Enciclopedia catolega

## Alter proget

## Vos corelade
*Omofori
*Palli
*Tallit
Lucrezzia Borsgia

La **Lucrezzia Borsgia** (catalan: *Lucrècia Borja*; Subiaco, 18 de avril del 1480 – Ferrara, 24 de sgiugn del 1519) l'è stada una nobela taliana de orisgen catalana. L’era la terza fiœula inlesgitema del papa Lissander VI e de la sò sgimaca Vanozza de’ Cattanei. L’è retegnuda vuna di figure pussee contraverse del Renassiment talian.

Per mejorà la sò posizzion sozzial, la fameja de la Lucrezzia la gh’ha rangiad devers mariozz per fàlla vegnì una sciora: in prenzipi l’ha maridad el Sgiovann Sforza – scior de Pesaro e cont de Codegnœula – pœu l’ha tolt in marid el Fons d’Aragona – duca de Bisceglie e prenzep de Salerno – e a la fenitiva l’è vegnuda la mojer del Fons I d’Est, duca de Ferrara. El prim mariozz l’è stait trait a null, el segond l’è fenid ind el mazzament del sò hom orchestrad del Zeser Borsgia – fradell sò de la Lucrezzia – e l’ultem l’è stait un’union de suzzess, ancaben che el terz marid la sprezzass a l’inizzi e el fudess fanciss a maridàlla. Impunemanch, l’è staita bona de fàgh desmentegà la sò storia personal e i sò mariozz fallad a la cort ferraresa, che, cont el temp, hann tacad volégh ben e a stimàlla per la sò bellezza e i qualitaa che l’insubiva. De facc, l’era sperta fiss in politega e diplomazzia, inscì tanta che el marid el ghe fidava la ministrazzion del ducad quand ch’el gh’era minga. L’è staita pœu anca una granda patrona de artista: l’ha rezzevud a cort di poeta e umanista important, compagn del Lodovigh Ariost e del Peder Bemb. Ind la darera part de la sò vita l’è vegnuda un cicinin una basa-balaustre e l’ha tacad infinamai a socorrer i povarit. L’è morta a trentanœuv agn quand che l’era in pajœula.

La sò figura l’è tencia de deverse nuanz ind el cors di moment storegh indova che la ven analizada. Ind el ’800, per esempi, Cà Borsgia l’era retegnuda el simbol de la corruzzion sessual e di politeghe senza pietaa perpetrade di papa renassimentai. De sora maross, una sabetada de l’epoca menada a voltra de la fameja del prim marid la smaggiava la sò reputazzion con la cusazzion de inzest cont el fradell Zeser, a la qual gh'era sgiontada la fama de invelenidora portada de la tragedia tejatral *Lucrèce Borgia* del Victor Hugo. In quella manera chì, la Lucrezzia l’è staita sozziada a la figura de la *[[femme fatale]]*, o ben de una fomna senza vertuu che la toveva part ai crimen comiss de la sò fameja. Tamen, la storiografia suzzessiva l’ha scurtad i dimension de quist aspet, cont el dì ch’eren provabilment di brut sabetament nassud per nœusegh a la sò reputazzion per di reson politeghe.

## Referenze

## Ligam de denter
* Cà Borsgia
* Cà Esta
* Zeser Borsgia
* Papa Lissander VI

## Ligam de fœura
Cà del Mercant

La **Cà del Mercant** a l'è un palazz storegh de Piazza di Erbe a Mantoa, fad su al temp del Lodovigh III Gonzaga de 'n mercant brianzoeul propi scior.

## Riferiment
*Comun de Mantoa

## Alter proget
Giannino Castiglioni

El **Giannino Castiglioni** (Milan, 4 de masg 1884 - Lierna, 27 de avost 1971) a l'è stad un scultor, pitor e medajista italian.

L'è regordad per varie oeuvere tra i che varie tombe al Monumental de Milan, di lavorà in sui porte del Dom de Milan, el Monument ai mort in guerra de Lech, el Santuari de Corbeta e a la Gesa de Sant Angel.

## Riferiment
*Treccani

## Alter proget
Roca de Lonà

La **roca de Lonà** a l'è un castell de Lonà, in provincia de Bressa, fad su in tra el secol X e 'l secol XV.

L'ha vist i varie guerre in tra i Vescont, i De La Scala e la Republega de Venezzia e 'l gh'ha havud un bon roeul defensiv al temp, per el secol XVI la deventa residenza di marches de Mantoa e la perd el so valor militar, anca se 'l sarà danegiad del secol adree in la guerra de sucession spagnoeula.

Monument nazzional del 1919, del 1920 a l'è stad crompad del senator Ugo Da Como, che 'l lassarà a la fondazzion che la porta el so nom e che l'è ancamò propietaria del castell.

## Ligam de foeura
*Sit ofizzial

## Alter proget
Video 2000

El **Video 2000** a l'era un sistema de videoregistrazzion desvilupad de Philips e Grundig per el mercad europee e per competer con la VHS e con Betamax: vegnud foeura del 1979, l'è desmetud del 1988, e 'l gh'ha mai havud gran sucess in la *format war*.

A l'era 'n evoluzzion del vegg formad de la Philips Video Cassette Recording e l'era anca de bona qualità, ma el gh'ha minga havud el sbassament di cost dad de l'economia de scala, roba che l'ha tegnud i prezzi volt e l'ha menad a restà un formad segondari.

## Riferiment
*Obsolete Media

## Alter proget
Gesa di Sant Vital e Valeria

La **Gesa di Sant Vital e Valeria** a l'è la gesa de Olaa, vun di rion de Lech: la gh'è almen del secol XV, ma el secol adree ghe fann una noeuva faciada e del 1934 ghe slonghen la nav.

## Riferiment
*LombardiaBeniCulturali

## Alter proget
Tizzian

El **Tizzian Vesell** (venezzian: *Tisian Vecełio*; Piev de Cador, z. 1488/1490 – Venezzia, 27 de vost del 1576), cognossud internazzionalment nomà coma **Tizzian**, l’è stait un pencior lombard ativ ind el Renassiment, e el pussee important esponent de la scœula venezziana. Recognossud di sò contemporani coma ‘el sol in mez a un mar de stelle’, el Tizzian l’era el pussee versatel di pencior lombard, bon de depensger di litrat, paisasg, e di picciure a tema mitologegh e religios. I sò metod de picciurà – in partigolar la manera ch’el dovrava el color – hann eserzid una profonda influenza sora tucc i artista renassimentai, e ancasì sora i future sgenerazzion de artista ozzidentai de lì inanz.

La sò carrera l’è staita un suzzess del prenzipi, e el vegneva sovenz ospedad di patron d’art, a l’inizzi soratut venezzian e dei olter territori de la Serenissema, ma pœu anca de tuta la Lombardia storega e a la fenitiva dei Asborgh e del papad. Insema al Sgiorsgion, l’è considerad propri el fondador de la scœula venezziana de picciura renassimental.

Duranta la sò vita, el sò stil l’è mudad assossenn, ma l’ha retegnud el sò interess carataristegh per el color. Ancaben che i œuvre che l’ha fait su adree a la sò veggezza dœuvren minga i color fort di sò lavorà de sgioven, i inn de tute i manere famose per i sò larghe pennellade e la delicatezza del ton.

## Referenze

## Olter proget
Shadow stack

El **shadow stack** (che 'l voeul dì *stack ombria*) a l'è, in sigurezza informatega, un sistema pensad per la protezzion de l'adressa de retorn inscì de sbassà la possibilità che 'l fonziona un atach del tipo stack overflow.

El fonziona a travers de una memoria ombria: al prolegh de la fonzion, quand che l'è ciamada, l'adressa che la gh'ha de tornà l'è salvada sia in del stack regolar che in quell ombria, a l'epilegh, quand che la ciama per tornà al programa central, i do adresse inn comparade: se inn diferente se pensa che gh'è un atach e 'l programa l'è fermad, o comunque l'è tirada foeura 'n ecezzion.

Al dì d'incoeu a l'è de solit otegnud a travers de l'hardware, ma l'è possibel fàll anca a travers del codes o cont una recompilazzion dinamega.

## Riferiment
*Shadow stacks for 64-bit Arm systems
*CET & Shadow Stack

## Vos corelade
*Return-oriented programming
Lucio Fontana

El **Lucio Fontana** (Rosario, 19 de fevrer 1899 - Comabi, 7 de setember 1968) a l'è stad un pitor e scultor italian.

Brerista, el torna in Argentina indova che 'l met i bas del moviment spazzialista, l'è regordad soratut per i so tile tajade.

## Riferiment
*Treccani

## Alter proget
Arca de San Gustin

L**'arca de San Gustin** a l'è una scoltura gotega fada in marmor de Carrara e de Candoja del secol XIV del Giovanni di Balduccio e di sò alev: la gh'ha dent i rest del Gustin de Ipona e l'è tegnuda dent in la Gesa de San Peder a Pavia.

A l'è ispirada a l'arca de San Peder che gh'è in la Gesa de Sant Ustorgg a Milan, e l'è pussee granda, inscì l'hann voluda i Vescont, che al temp haveven sposad el so palazz de Milan a Pavia e haveven scernud San Peder 'me gesa per i so sepolcher.

## Riferiment
*LombardiaBeniCulturali

## Alter proget
Cosem

Ind la filosofia grega, el **cosem** l’è un nom alternativ per l’univers, per la sò natura o orden. A dovrà la parolla ‘cosem’ s’implega una vision de l’univers coma un sistema o un’entitaa ordenada e complessa.

## Refarenze

## Olter proget
Eugeni de Milan

L**'Eugeni de Milan** (secol VIII - secol VIII) a l'è stad un vescov milanes, de una sede minga precisa.

## Storia
A se sa squasi nagot de lu, foeura che l'è rivad in Italia insema al Carlo Magn, de che l'era el pader spiritual. A l'è regordad per havé difendud el rit ambrosian in del concili de Roma volud del Carlo Magn midem e del papa Adrian I per trà insema i rit de la Gesa latina: se cunta su che habien mitud i do messai in su l'altar de la basilega de San Peder e che, dopo trii dì de orazzion e desuni, se sien dervid, roba vista di vescov 'me segn divin de tegnii tut e du.

## Cult
A l'è sant e la soa memoria, in l'arcidiocesi de Milan, l'è el 30 setember, dì che i so rest inn portad in la gesa de Sant Ustorgg de la cità. Gh'è una soa statua in la sala del capitol, incoeu part del musee.

## Riferiment
*Santi e Beati
Cult de San Michell in tra i Lombard antigh

El **cult de [[San Michell]] in tra i [[Lombard antigh]]** el s'è desvilupad a partì de la soa conversion al catolicesim, intorna al 700, e ghe atribuiven di carateristeghe guerrere che i popoi germanegh ghe daven de solit a l'Odin. Gh'hann dedicad vari sit, gese e santuari, soratut in del Ducad de Benevent: el santuari de San Michell Arcangiol, in Puja, a l'era deventad el so santuari nazzional.

## Riferiment
*Longobardi in Italia
Badia de Monte Maria

La **badia de Monte Maria** (in todesch *Abtei Marienberg*) a l'è una badia benedetina de Malles, in Vall Venosta: cont i so 1'355 meter in sul nivell del mar a l'è el monester benedetin pussee in alt d'Europa e anca vun di sit religios pussee important del Tirol storegh.

## Ligam de foeura
*Sit ofizzial

## Alter proget
Arcidiocesi de Genoa

L**'arcidiocesi de Genoa** a l'è una sed metropolitana de la Gesa catolega in Italia, che la partegn a la region eclesiastega Liguria: la quata la pupart de la cità metropolitana de Genoa e 'n quaj comun de la provincia de Lissandria.

El so vescov a l'è el Marco Tasca.

## Ligam de foeura
*Sit ofizzial

## Alter proget
Roca de Berghem

La **roca de Berghem** la sa troeuva in Cità Volta e, del coll de sant'Ufemia, se poeul ved tuta la cità e anch i Orobie. Dent a gh'è ol Musee dol Votcent, che l'è part de la red dol Musee di Storie de Berghem.

Incoeu la parten al cumun e l'è staccia trada in pè in tra ol 1331 e 'l 1336.

## Riferimencc
*LombardiaBeniCulturali

## Oter progecc
Dom de Berghem

Ol **Dom de Berghem**, dedicad al San Lissand, a l'è la gesa pioeu 'mportanta de Berghem oltra che gesa mader de la diocesi orobega.

Al sa troeuva 'n Piazza del Dom, aproeuv al Palazz de la Reson e a la Basilega de Santa Maria Magior: l'era dedicada 'n prencepe al san Vissenz, quand che i venezzian i ha tirad sgiò la veggia gesa de San Lissand in Colona per fà su i mure i ha spostad ol titol.

## Ligam da fò
*Sit ofizzial

## Oter progecc
Red di tram de Berghem

La **red di tram de Berghem** l'è stada verta del 1884 e l'era rivada fina a 50 km de longhezza,: in del menter, del 1907, l'era stada eletrifegada. In di agn '50 del '900 se ved la soa fin, con l'ultima linia, quella per Pont San Peder, sospenduda el 20 de avost 1958.

In cità el tram l'è tornad del 2009, con la vertura de la Tranvia Berghem-Albin.

## Bibliografia
*ATB, da più di cent'anni sempre in movimento, pieghevole aziendale, ATB Bergamo, 2012.

## Alter proget
Bartolin de Noara

El **Bartolin de Noara** (Noara, ... - Ferrara, in tra el 1406 e 'l 1410) a l'è stad un architet e ingegner lombard.

A l'è regordad soratut per el so servizzi per i Est a Ferrara, ma anca per i Vescont, per i Medegh de Fiorenza e per i Gonzaga, che gh'ha fad el so castell.

## Riferiment
*Treccani

## Alter proget
Sesej

**Sesej** a l'è una frazzion de Ciass, in del canton Tesin: l'era in principi una frazzion de Pidrinaa, quand che 'l comun l'è stad tacad a Ciass del 1976 a l'è soa frazzion.

## Riferiment
*DSS

## Alter proget
Altar

Un **altar** a l'è un sit che se fann di sacrifizzi o di rit religios, soratut de carater de oferta.

## Riferiment
*Treccani

## Alter proget
Manat azero

El **manat azero** (in azera: *Azərbaycan manatı*) a l'è la muneda de curs legal in Azerbaigian del 1992. El sò simbul internaziunal a l'è **₼**. El codes ISO 4217 del manat a l'è **AZN**. A l'è dividüü in 100 qəpik.

## Muned e bijet
A hinn in circulaziun muned de 1, 3, 5, 10, 20 e 50 qəpik e bijet de 1, 5, 10, 20, 50, 100, 200 e 500 manat.

## Ligam de föra
* Banca Central de l'Azerbaigian  
* Manat azero - Banknoteworld.com
Mal dol cater

Ol **mal dol cater** a l'è un malann che ghe ven ai s'cetin quand che ghe manca la vitamina D e che ghe fa vegnì su i gambe storte. La se cura con la vitamina e 'l ciapà ol Sol.

## Riferimencc


## Oter progecc
A sgargét in dol mé bergamàsch

**A sgargét in dol ''mé'' bergamàsch** a l'è un dizzionare del dialet bergamasch scrivid del Guerino Brozzoni e dait fò de l'Edizioni Gruppo AEPER del 2024.

## Storia
Ol Guerino l'iva tacad sgiamò di agn '60 a scriver sgiò di parolle, di proverbe o di tradizzion de la soa banda e, dopo che i so amis i ghe l'ha sugerid, i ha mitid insema in d'un liber. 

## Strutura
'Me tucc i dizzionare, el gh'ha una lista de parolle 'n bergamasch con la soa traduzzion in italian e, de spess, anch di detai de pioeu. La roba prope revoluzzionaria del liber a l'è la *sgionta* (in grafia fonetega *zunta*), che la trata 'n manera pioeu profonda varie temateghe de la storia, de la cultura e de la lengua bergamasca.

A l'è scrivid cont una grafia compagna de quella del Ducad de Piazza Pontida.

## Riferimencc
Gesa de Sant Antoni (Milan)

La **Gesa de Sant Antoni** a l'è una gesa de Milan gestida de l'orden di fraa minor, l'è arenta al Cimiteri Monumental e a la stazzion de Porta Garibaldi.

L'è stada fada su in tra el 1898 e 'l 1902 in su proget del Paolo Cesa Bianchi: là arent i francescan haveven fad, vesin a Porta Tenaja, una cà per pover e malad. Del 1937 l'è basilega minor per orden del papa Pio XI e del 1957 l'è sed de parochia 'me volud del Giovan Battista Montini.

## Ligam de foeura
*Sit ofizzial

## Alter proget
Mure spagnoeule de Milan

I **mure spagnoeule de Milan**, ciamade anca **i Bastion**, inn stade tirade in pè quand che governava i spagnoeui in tra el 1548 e 'l 1562 per sostituì i Mure medievai de la cità: inn stade per la pupart trade sgiò vers la fin del secol XIX 'me volud del pian Berut.

## Bibliografia
* La demolizione dei Bastioni di Porta Genova, in Città di Milano : Bollettino municipale mensile di cronaca amministrativa e di statistica, Anno XXXV, n. 1, Milano, Comune di Milano, 31 gennaio 1919.

## Alter proget
Secondo Casadei

El **Secondo Casadei** (a l'anagrafa *Aurelio*; Sant Angel de Gatee, 1 de avril 1906 - Forlimpopoli, 19 de november 1971) a l'è stad un violinista e composidor italian, cognossud soratut per Romagna mia, l'inn de facto de la Romagna.

## Riferiment
*Secondo Casadei - La Vita

## Alter proget
Etega

L’**etega** l’è la branca de la filosofia che la se ocupa de zò che l’è moralment bon o cativ, o sgiust o fallad. La ven ciamada ancasì **filosofia moral**, desgià che el sò interess prenzipal el revarda la manera che i persone gh’hann de comportàss. La prœuva a trovà una responsa a di demande importante, quai a che fœusgia viver, se desiderà pussee la felizzitaa o la vertuu, quant a saga sgiust viver in mez a la scioraria quand che i olter inn tucc di povarit che crepen de fam, o se indà in guerra o nò.

Ancaben che l’etega la saga veduda coma un branca de la filosofia, la gh’ha una natura pratega che la mena a conligàss a dei oltre materie de studi, compagne – per esempi – de l’antropologia, biologia, l’economia, la storia, la politega, la sozziologia e la teologia. Tamen, l’etega la resta una dissiplina ben spartida, desgià che la se fogaliza soratut sora la determenazzion de la natura di teorie normative e l’aplicazzion de quist insema de prenzipi chì ai problema prategh e morai.

La storia de l’etega l’è partida fœura ind l’Antighitaa, cont el desvilup di prenzipi e teorie quò a l’etega in Egit, India, Cina e Grezzia. Quell period chì l’ha vedud el nassiment de dei insegnament etegh sozziad con l’induisem, buddhesim, confuzzianisem, taoisem e i contrebud de di filosef compagn del Socret e l’Aristotel. Adree a l’Etaa de Mez, l’etega l’era assossenn influenzada dei insegnament religios. Ind el period moderen, però, l’insubiss un aprocc ben pussee segolar ch’el se ocupa de la sperienza moral, i reson dedree al comportament e i conseguenze dei azzion. Un desvilup important ind el segol XX l’è stait l’emersgenza de la metaetega.

## Refarenze

## Ligam de denter
* Vertuu

## Ligam de fœura